Predkladacia správa

Predseda vlády SR Robert Fico uskutočnil dňa 23. marca 2009 pracovnú návštevu Nemeckej spolkovej republiky, v rámci ktorej absolvoval rokovanie s predsedom krajinskej vlády Dolné Sasko Christianom Wulfom, s predstaviteľmi manažmentu koncernu Volkswagen AG a zároveň sa stretol s predstaviteľmi významných nemeckých energetických podnikov RWE a E.ON. Členom delegácie SR bol aj minister hospodárstva SR Ľubomír Jahnátek. 
 
Predseda vlády R. Fico sa v rámci diskusie s nemeckými partnermi prioritne venoval ekonomickým témam (hospodárska a finančná kríza a jej dopady na nemeckú i slovenskú ekonomiku, konjunkturálne opatrenia, ktoré boli v tejto súvislosti prijaté, zavedenie eura v SR a i.) a možnostiam ďalšieho posilňovania vzájomných hospodárskych väzieb medzi SR a Nemeckou spolkovou republikou, ako aj so spolkovou krajinou Dolné Sasko.
 
Predkladaný materiál má informatívny charakter, a  preto nebol predmetom medzirezortného pripomienkového konania. 
 
Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.